Аргуэру зэрытегъэкIуакъым
«Черноморец» (Новороссийск) — «Спартак-Налшык» (Налшык) — 0:0. Новороссийск. «Центральный» стадион. ФокIадэм и 8-м. ЦIыху 800 еплъащ.
Судьяхэр: Иванников (Ставрополь), Петров, Харченкэ (тIури Астрахань щыщщ).
«Черноморец»: Швагирев, Пуляев (Фулга, 37), Юдин, Кузнецов, Резников, Селеменев, Петрук, Миносян, Чалый, Григорян (Касьянов, 66), Бояринцев (Прус, 56).
«Спартак-Налшык»: Щоджэн, Лелюкаев (Жылэ, 46), Муслуев, Шахтиев (Абидинов, 21), Абазэ, Магомадов, Ахриев (Ашуев, 73), Медников (Мэшыкъуэ, 66), Пащты (Михайленкэ, 46), Гугуев, ЛIуп.
Дагъуэ къыхуащIащ Миносян.
«Спартак-Налшыкымрэ» «Черноморец»-мрэ иужьу зэрызэхуэзэрэ куэд щIатэкъым. Абы щыгъуэм Уры-сей Федерацэм и кубокым щыщIэбэна зэIущIэр зэрытемыгъэкIуауэ иухри, лъэныкъуэхэр пенальти еуэн хуей хъуащ, адэкIэ кIуэнур зэхагъэкIын папщIэ. Иджы апхуэдэ Iэмал щыIэтэкъым — джэгум хухаха зэманым кърикIуар зэрыщыту къэнэжынут икIи зэрытемыгъакIуэмэ, тIуми очко тIурытI яфIэкIуэдынут, зырыз къахьынурэ. Абы щыгъуэми, турнир таблицэм щаIыгъ увыпIэ лъахъшэхэр къэплъытэмэ, командэхэр Iэмал имыIэу ерыщу ебгъэрыкIуэн хуейт. ТекIуэныгъэхэрат ахэр щытыкIэ гугъум хуэмурэ къизышынур.
Джэгум и пэщIэдзэр удэзыхьэх хъуащ. Зэрыхуагъэфэщауэ, «Спартак-Налшыкри» «Черноморец»-ри къаруушхуэкIэ ебгъэрыкIуэу хуежьащ. Япэу зи насып къикI пэтар хьэщIэхэращ: Ахриевым къыхита топыр Гугуевым гъуэм дигъэкIыным зымащIэ дыдэщ иIэжар. КъыкIэлъыкIуэу хэгъэрейхэм хуэфэщэн жэуап къатащ, ауэ Селеменевым кIыхьлIыхь зищIыщэри Iэмал хъарзынэр зыIэщIигъэкIащ. АдэкIэ налшыкдэсищ зэуэ «Черноморец»-м и гъуэм бгъэдыхьащ, зы гъуащхьэхъумэ закъуэ фIэкIа къапэщIэмыту. АрщхьэкIэ ЛIупым топыр тэмэму Пащтым Iэригъэхьэфакъым. Мыгувэу Григорян лъэщу ди гъуэм къеуащ. Насып диIэти, топыр абы хуэзакъым.
Апхуэдэ къыщIэдзэкIэм куэдым ущигъэгугъырт. АрщхьэкIэ командэхэм я къарур зыхурикъуар япэ сыхьэт ныкъуэращ. Абы иужькIэ, пиупщIам хуэдэу, псори сабырыжащ.
ЗэIущIэм и етIуанэ Iыхьэми удэзыхьэхын куэд щыIакъым. Командэхэр пасэу арэзы техъуа хуэдэт зэрызэтемыгъэкIуэнум икIи мыпIащIэурэ джэгур и кIэм нагъэсащ. Хьэлэмэтращи, очко зырызым «Спартак-Налшыкми» «Черноморец»-ми турнир таблицэм я Iуэхум зэрызригъэхъуэжа щыIэкъым.
Зэхьэзэхуэм бжьыпэр зэрыщаIыгъщ зи чэзу зэIущIэхэм щытекIуа «Краснодар-2»-мрэ «Армавир»-мрэ. Абыхэм кIэщIу яужь итщ «IэфIыпсыр».
Иджыри къэс зы текIуэныгъи яIакъым «Академия»-м, «Динамо-Ставрополь»-м, «Кубань»-м. Уеблэмэ краснодардэсхэм пэщIэдзэ джэгугъуихри фIахьащ. Дауи, ахэращ турнир таблицэм и кIэух увыпIэхэр зыIыгъыр.
АдэкIэ фыщыдгъэгъуэзэнщ етIуанэ дивизионым и «Ипщэ» гупым иужьу щызэхэта джэгугъуэм кърикIуа бжыгъэхэм. Мис ахэр: «IэфIыпс» (IэфIыпс) — «Динамо-Ставрополь» (Ставрополь) — 3:1, «Армавир» (Армавир) — «Академия» (Дон Iус Ростов) — 2:0, «Анжи-2» (Мэхъэчкъалэ) — «Чайка» (Песчанокопское) — 1:1, «Мэшыкъуэ-КМВ» (Псыхуабэ) — «Биолог-Новокубанск» (Прогресс) — 0:1, «Дружба» (Мейкъуапэ) — «Легион Динамо» (Мэхъэчкъалэ) — 1:0, СКА (Дон Iус Ростов) — «Ангушт» (Нэзрэн) — 3:0, «Краснодар-2» (Краснодар) — «Спартак-Владикавказ» (Владикавказ) — 1:0.
КъыкIэлъыкIуэ джэгугъуэр «Спартак-Налшыкым» и стадионым щригъэкIуэкIынущ. ФокIадэм и 16-м абы къригъэблэгъэнущ Дон Iус Ростов и СКА командэр.
Жыласэ Заурбэч.
